CELEX: 52022PC0352
Language: sl
Date: 2022-07-26
Title: Predlog IZVEDBENI SKLEP SVETA o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 26.7.2022
            COM(2022) 352 final
            2022/0220(NLE)
            
            Predlog
            IZVEDBENI SKLEP SVETA
            o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 11. marca 2022, je Luksemburg zaprosil za dovoljenje, da do 31. decembra 2024 še naprej uporablja ukrep odstopanja od člena 285 direktive o DDV, ki mu omogoča, da davčne zavezance, katerih letni promet ne presega 35 000 EUR, oprosti plačila DDV.
            
            
               V skladu s členom 395(2), drugi pododstavek, direktive o DDV je Komisija z dopisom z dne 7. aprila 2022 o zahtevi Luksemburga obvestila druge države članice. Komisija je z dopisom z dne 8. aprila 2022 Luksemburg uradno obvestila, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, zato pa ne morejo odbiti DDV na svoje vložke.
               
               
                  Možnost uporabe posebnih pravil o DDV, vključno z oprostitvami ali progresivno davčno olajšavo za mala podjetja, je bila prvič uvedena s členom 14 Direktive Sveta 67/228/EGS
                     2
                  . Države članice, ki niso uporabile možnosti iz te določbe, so lahko pozneje v skladu s členom 24(2)(b) Direktive 77/388/EGS
                     3
                  , ki je zdaj prenovljen kot prvi odstavek člena 285 direktive o DDV, plačila DDV oprostile le davčne zavezance, katerih letni promet ne presega 5 000 EUR ali protivrednosti v nacionalni valuti. V skladu z drugim odstavkom člena 285 direktive o DDV lahko te države članice odobrijo tudi progresivno davčno olajšavo davčnim zavezancem, katerih letni promet presega zgornjo mejo, ki so jo določile.
               
               
                  Do konca leta 2012 je Luksemburg oproščal plačila DDV davčne zavezance, katerih letni promet ni presegal 10 000 EUR. Luksemburg je hkrati uporabil možnost v skladu z drugim odstavkom člena 285 direktive o DDV, saj je odobril progresivno davčno olajšavo davčnim zavezancem z letnim prometom med 10 000 EUR in 25 000 EUR.
               
               
                  Luksemburg je nato zaprosil za in pridobil odstopanje v skladu s prvim odstavkom člena 285, da bi uporabil prag prometa v višini 25 000 EUR za ureditev oprostitve za mala podjetja, hkrati pa odpravil uporabo progresivne davčne olajšave. Z Izvedbenim sklepom Sveta 2013/677/EU
                     4
                   je bila Luksemburgu dovoljena uporaba navedenega posebnega ukrepa do 31. decembra 2016. 
               
               
                  Z Izvedbenim sklepom Sveta (EU) 2017/319
                     5
                   je bilo Luksemburgu dovoljeno podaljšanje veljavnosti posebnega ukrepa do 31. decembra 2019 in hkrati povišanje praga s 25 000 EUR na 30 000 EUR. Nato je bil z Izvedbenim sklepom Sveta (EU) 2019/2210
                     6
                   datum izteka veljavnosti dodatno podaljšan do 31. decembra 2022, prag pa se je s 30 000 EUR povečal na 35 000 EUR.
               
               
                  Luksemburg je zaprosil za dodatno podaljšanje navedenega ukrepa za omejeno obdobje. Luksemburg je navedel, da posebni ukrep zmanjšuje upravno breme za davčne zavezance in davčni organ. Zato prispeva k poenostavitvi obračunavanja davka, kot je določeno v členu 395(1) direktive o DDV. Ta ukrep je in bo za davčne zavezance ostal v celoti neobvezen.
               
               
                  Po mnenju Luksemburga bi imel posebni ukrep le zanemarljiv učinek na skupni znesek prihodkov iz DDV, pobranih v fazi končne potrošnje (ne več kot 0,05 %), kot zahteva drugi pododstavek člena 395(1) direktive o DDV. Natančneje, Luksemburg je poročal, da je v letu 2020 oprostitev uporabljalo 633 davčnih zavezancev s prometom med 10 000 EUR in 35 000 EUR, tj. 0,78 % vseh davčnih zavezancev.
               
               
                  Posebni ukrep, ki poenostavlja obveznosti malih gospodarskih subjektov, je v skladu s cilji, ki jih je Evropska unija določila za mala podjetja.
               
               
                  Glede na pozitivni učinek na zmanjšanje upravnega bremena za podjetja in davčno upravo brez večjega učinka na skupne prihodke od DDV je primerno Luksemburgu dovoliti, da posebni ukrep podaljša do 31. decembra 2024.
               
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s cilji Direktive Sveta (EU) 2020/285, ki spreminja člene 281 do 294 direktive o DDV glede posebne ureditve za mala podjetja
                     7
                  , ki izhaja iz akcijskega načrta za DDV
                     8
                  , njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen učinek praga ter olajšati izpolnjevanje obveznosti podjetij in spremljanje, ki ga izvajajo davčne uprave.
               
               
                  Poleg tega je prag 35 000 EUR v skladu z Direktivo (EU) 2020/285, saj državam članicam omogoča, da določijo prag letnega prometa, ki je potreben za oprostitev plačila DDV, na največ 85 000 EUR (ali protivrednost tega zneska v nacionalni valuti).
               
               
                  Podobna odstopanja za oprostitev plačila DDV za davčne zavezance, katerih letni promet je pod določenim pragom, kot je določeno v členih 285 in 287 direktive o DDV, so bila odobrena drugim državam članicam. Nizozemski
                     9
                   in Belgiji
                     10
                   je bil odobren prag v višini 25 000 EUR, Italiji
                     11
                   prag v višini 30 000 EUR, Poljski
                     12
                  , Latviji
                     13
                   in Estoniji
                     14
                   prag v višini 40 000 EUR, Madžarski
                     15
                   prag v višini 48 000 EUR, Litvi
                     16
                   prag v višini 55 000 EUR, Hrvaški
                     17
                   prag v višini 45 000 EUR, Malti
                     18
                   prag v višini 30 000 EUR, Sloveniji
                     19
                   prag v višini 50 000 EUR, Češki
                     20
                   prag v višini 85 000 EUR, Romuniji
                     21
                   pa prag v višini 88 500 EUR.
               
            
         
         
            
               
                  Odstopanja od direktive o DDV bi morala biti vedno časovno omejena, da se lahko ocenijo njihovi učinki. Poleg tega je podaljšanje veljavnosti posebnega ukrepa do 31. decembra 2024 usklajeno z zahtevami Direktive (EU) 2020/285. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo.
               
               
                  Predlagani ukrep je torej v skladu z določbami direktive o DDV.
               
            
            
               •Skladnost z drugimi politikami Unije
            
            
               
                  Komisija nenehno poudarja potrebo po preprostejših pravilih za mala podjetja. V zvezi s tem je marca 2020 sprejela strategijo za MSP za trajnostno in digitalno Evropo
                     22
                  , v kateri se je zavezala, da si bo še naprej prizadevala za zmanjšanje bremena za MSP. Cilj zmanjšanja regulativnega bremena za MSP je eden od stebrov te strategije. Kar zadeva fiskalna pravila, je ta posebni ukrep v skladu s takimi cilji. Prav tako je v skladu z akcijskim načrtom za pravično in preprosto obdavčitev iz leta 2020 v podporo strategiji za okrevanje
                     23
                  , ki potrjuje, da so stroški izpolnjevanja davčnih obveznosti v EU še vedno visoki in običajno znatno višji za mala kot za velika podjetja.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključne pristojnosti) 
            
            
               
                  Predlog je glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, odobreno državi članici na njeno prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko odstopanje od skupnih pravil o DDV odobri samo Svet, in sicer soglasno na predlog Komisije. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Posvetovanje z zainteresiranimi stranmi ni bilo opravljeno. Ta predlog temelji na prošnji Luksemburga in zadeva le to državo članico.
               
            
            
               •Ocena učinka
            
            
               
                  Namen predloga za izvedbeni sklep Sveta je za naslednji dve leti podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom do 35 000 EUR, in ima zato pozitiven učinek na zmanjšanje upravnega bremena za podjetja in davčno upravo brez večjega učinka na skupne prihodke iz DDV. Zaradi majhnega obsega odstopanja in časovno omejene uporabe bo učinek ukrepa v vsakem primeru omejen.
               
            
         
         
            
               
                  Ukrep odstopanja bo za davčne zavezance neobvezen. Davčni zavezanci bodo imeli možnost, da se odločijo za splošno ureditev DDV v skladu s členom 290 Direktive 2006/112/ES.
               
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Po začetku veljavnosti Uredbe Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost
                     24
                  , Luksemburg ne bo izračunaval nadomestil od poročila o osnovi za lastna sredstva iz naslova DDV za proračunsko leto 2021 dalje.
               
            
            
               2022/0220 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  25
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 285 Direktive 2006/112/ES lahko države članice, ki niso uporabile možnosti iz člena 14 Druge direktive Sveta 67/228/EGS
                  26
               , oprostijo plačila davka na dodano vrednost (DDV) davčne zavezance, katerih letni promet ne presega 5 000 EUR ali protivrednosti tega zneska v nacionalni valuti, ter davčnim zavezancem, katerih letni promet presega zgornjo mejo, ki so jo določile, odobrijo progresivno davčno olajšavo.
            
            
               (2)Z Izvedbenim sklepom Sveta 2013/677/EU
                  27
                je Luksemburg dobil dovoljenje, da uvede posebni ukrep, ki odstopa od člena 285 Direktive 2006/112/ES (v nadaljnjem besedilu: posebni ukrep), da lahko do 31. decembra 2016 davčne zavezance, katerih letni promet ne presega 25 000 EUR, oprosti plačila DDV. 
            
            
               (3)Izvedbeni sklep 2013/677/EU je bil prvotno spremenjen z Izvedbenim sklepom Sveta (EU) 2017/319
                  28
               , s katerim se je Luksemburgu dovolilo, da do 31. decembra 2019 davčne zavezance, katerih letni promet ne presega 30 000 EUR, oprosti plačila DDV. Nato je bil spremenjen z Izvedbenim sklepom Sveta (EU) 2019/2210
                  29
               , s katerim se je Luksemburgu dovolilo, da zviša prag na 35 000 EUR in podaljša veljavnost posebnega ukrepa do 31. decembra 2022.
            
            
               (4)Luksemburg je v dopisu, ki ga je 11. marca 2022 predložil Komisiji, zaprosil za dovoljenje, da še naprej uporablja posebni ukrep, in sicer do 31. decembra 2024, tj. do datuma, do katerega morajo države članice prenesti Direktivo Sveta (EU) 2020/285
                  30
               , ki določa enostavnejša pravila o DDV za mala podjetja. Navedena direktiva državam članicam omogoča tudi, da oprostijo davčne zavezance, katerih letni promet v državi članici ne presega praga 85 000 EUR.
            
            
               (5)Na podlagi člena 395(2), drugi pododstavek, Direktive 2006/112/ES je Komisija z dopisom z dne 7. aprila 2022 prošnjo Luksemburga posredovala drugim državam članicam. Komisija je z dopisom z dne 8. aprila 2022 uradno obvestila Luksemburg, da ima na voljo vse informacije, potrebne za presojo zahteve.
            
            
               (6)Posebni ukrep je v skladu z Direktivo (EU) 2020/285, katere namen je zmanjšati stroške upoštevanja predpisov v zvezi z DDV za mala podjetja, izkrivljanje konkurence na nacionalni ravni in ravni Unije ter negativen učinek prehoda z oprostitve na obdavčitev (v nadaljnjem besedilu: učinek praga). Njen namen je tudi olajšati upoštevanje predpisov s strani malih podjetij ter spremljanje s strani davčnih organov. Prag v višini 35 000 EUR je skladen z novim pragom za oprostitev, kakor je bil določen z Direktivo (EU) 2020/285.
            
         
         
            
               (7)Posebni ukrep bo za davčne zavezance ostal neobvezen. Davčni zavezanci se lahko še vedno odločijo za splošno ureditev DDV na podlagi člena 290 Direktive 2006/112/ES.
            
            
               (8)Glede na informacije, ki jih je predložil Luksemburg, bo imel posebni ukrep le zanemarljiv učinek na skupni znesek davčnih prihodkov Luksemburga, pobranih na ravni končne potrošnje.
            
            
               (9)Po začetku veljavnosti Uredbe Sveta (EU, Euratom) 2021/769
                  31
                Luksemburg od proračunskega leta 2021 naprej ne bo izračunaval nadomestil v zvezi s poročilom o osnovi za lastna sredstva iz naslova DDV.
            
            
               (10)Glede na pozitiven učinek posebnega ukrepa na poenostavitev obveznosti v zvezi z DDV z zmanjšanjem upravnega bremena in stroškov upoštevanja predpisov za mala podjetja in davčne organe ter glede na odsotnost večjega učinka na skupne prihodke iz DDV bi bilo treba Luksemburgu dovoliti, da uporablja posebni ukrep za nadaljnje obdobje.
            
            
               (11)Dovoljenje za uporabo posebnega ukrepa bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice na podlagi člena 3(1) Direktive (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato je primerno Luksemburgu dovoliti, da posebni ukrep uporablja do 31. decembra 2024.
            
            
               (12)Izvedbeni sklep Sveta 2013/677/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člen 2 Izvedbenega sklepa 2013/677/EU se nadomesti z naslednjim:
            
            
               „Člen 2
            
            
               Ta sklep se uporablja od 1. januarja 2013 do 31. decembra 2024.“
            
            
               Člen 2
            
            
               Ta sklep je naslovljen na Veliko vojvodstvo Luksemburg.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Druga direktiva Sveta 67/228/EGS z dne 11. aprila 1967 o usklajevanju zakonodaje držav članic o prometnih davkih – Struktura in postopki za uporabo skupnega sistema davka na dodano vrednost (UL 71, 14.4.1967, str. 1303/67).
               
               
                  
                     (3)
                  
                        Šesta direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977, str. 1).
                        
                        
               
               
                  
                     (4)
                  
                        Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (5)
                  
                        Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7).
               
               
                  
                     (6)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 23.12.2019, str. 155).
               
               
                  
                     (7)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (8)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev (COM(2016) 148 final).
                        
               
               
                  
                     (9)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
                        
               
               
                  
                     (10)
                  
                        Izvedbeni sklep Sveta (EU) 2022/88 z dne 18. januarja 2022 o spremembi Izvedbenega sklepa 2013/53/EU glede dovoljenja Kraljevini Belgiji, da za nadaljnje obdobje uporablja poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 14, 21.1.2022, str. 23). 
               
               
                  
                     (11)
                  
                        Izvedbeni sklep Sveta (EU) 2020/647 z dne 11. maja 2020 o dovoljenju Italijanski republiki, da uporabi posebni ukrep odstopanja od člena 285 Direktive 2006/112/ES o skupnem sistemu davka na dodano vrednost (UL L 151, 14.5.2020, str. 7).
                        
               
               
                  
                     (12)
                  
                        Izvedbeni sklep Sveta (EU) 2021/1780 z dne 5. oktobra 2021 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 360, 11.10.2021, str. 122).
               
               
                  
                     (13)
                  
                        Izvedbeni sklep Sveta (EU) 2020/1261 z dne 4. septembra 2020 o spremembi Izvedbenega sklepa (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 4).
               
               
                  
                     (14)
                  
                        Izvedbeni sklep Sveta (EU) 2021/358 z dne 22. februarja 2021 o spremembi Izvedbenega sklepa (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost (UL L 69, 26.2.2021, str. 4).
                        
               
               
                  
                     (15)
                  
                        Izvedbeni sklep Sveta (EU) 2022/73 z dne 18. januarja 2022 o spremembi Izvedbenega sklepa (EU) 2018/1490 glede dovoljenja Madžarski, da za nadaljnje obdobje uporablja poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 12, 19.1.2022, str. 148).
               
               
                  
                     (16)
                  
                        Izvedbeni sklep Sveta (EU) 2021/86 z dne 22. januarja 2021 o dovoljenju Republiki Litvi za uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 30, 28.1.2021, str. 2).
               
               
                  
                     (17)
                  
                        Izvedbeni sklep Sveta (EU) 2020/1661 z dne 3. novembra 2020 o spremembi Izvedbenega sklepa (EU) 2017/1768 o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 374, 10.11.2020, str. 4).
               
               
                  
                     (18)
                  
                        Izvedbeni sklep Sveta (EU) 2021/753 z dne 6. maja 2021 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost in razveljavitvi Izvedbene uredbe (EU) 2018/279 (UL L 163, 10.5.2021, str. 1).
               
               
                  
                     (19)
                  
                        Izvedbeni sklep Sveta (EU) 2022/464 z dne 21. marca 2022 o spremembi Izvedbenega sklepa 2013/54/EU glede dovoljenja, podeljenega Republiki Sloveniji, da še naprej uporablja posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 94, 23.3.2022, str. 4).
                        
               
               
                  
                     (20)
                  
                        Izvedbeni sklep Sveta (EU) 2022/865 z dne 24. maja 2022 o dovoljenju Češki republiki, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 151, 2.6.2022, str. 66).
               
               
                  
                     (21)
                  
                        Izvedbeni sklep Sveta (EU) 2020/1260 z dne 4. septembra 2020 o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 1).
               
               
                  
                     (22)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strategija za MSP za trajnostno in digitalno Evropo (COM(2020) 103 final).
                        
               
               
                  
                     (23)
                  
                        Sporočilo Komisije Evropskemu parlamentu in Svetu – Akcijski načrt za pravično in preprosto obdavčitev, ki podpira strategijo za okrevanje (COM(2020) 312 final).
                        
               
               
                  
                     (24)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).
                        
               
               
                  
                     (25)
                  
                        UL L 347, 11.12.2006, str. 1.
               
               
                  
                     (26)
                  
                        Druga direktiva Sveta 67/228/EGS z dne 11. aprila 1967 o usklajevanju zakonodaje držav članic o prometnih davkih – Struktura in postopki za uporabo skupnega sistema davka na dodano vrednost (UL 71, 14.4.1967, str. 1303).
               
               
                  
                     (27)
                  
                        Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (28)
                  
                        Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7).
               
               
                  
                     (29)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 23.12.2019, str. 155).
               
               
                  
                     (30)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (31)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).